CELEX: 32015R0850
Language: el
Date: 2015-01-30 00:00:00
Title: Κατ' εξουσιοδότηση κανονισμός (ΕΕ) 2015/850 της Επιτροπής, της 30ής Ιανουαρίου 2015, για την τροποποίηση του κατ' εξουσιοδότηση κανονισμού (ΕΕ) αριθ. 241/2014 της Επιτροπής για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις απαιτήσεις ιδίων κεφαλαίων για ιδρύματα (Κείμενο που παρουσιάζει ενδιαφέρον για τον ΕΟΧ)

2.6.2015   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 135/1
               
            ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/850 ΤΗΣ ΕΠΙΤΡΟΠΉΣ
      της 30ής Ιανουαρίου 2015
      για την τροποποίηση του κατ' εξουσιοδότηση κανονισμού (ΕΕ) αριθ. 241/2014 της Επιτροπής για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις απαιτήσεις ιδίων κεφαλαίων για ιδρύματα
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 28 παράγραφος 5 τρίτο εδάφιο,
      Εκτιμώντας τα ακόλουθα:
      
                  (1)
               
               
                  Η επίπτωση στα ίδια κεφάλαια δεν θα πρέπει να είναι δυσανάλογη σε ό,τι αφορά τόσο τις διανομές επί κάθε επιμέρους μέσου κεφαλαίου κοινών μετοχών της κατηγορίας 1, όσο και τις διανομές επί του συνόλου των ιδίων κεφαλαίων του ιδρύματος. Ως εκ τούτου, θα πρέπει να προσδιοριστεί η έννοια της δυσανάλογης επίπτωσης στα ίδια κεφάλαια, με τη θέσπιση κανόνων που θα καλύπτουν και τις δύο αυτές πτυχές.
               
            
                  (2)
               
               
                  Η εντολή για τη δυνητική δυσανάλογη επίπτωση στα ίδια κεφάλαια, που αναφέρεται στο άρθρο 28 παράγραφος 5 στοιχείο β) του κανονισμού (ΕΕ) αριθ. 575/2013, δεν καλύπτει τα μέσα που εμπίπτουν στο άρθρο 27 του εν λόγω κανονισμού, δεδομένου ότι αυτά εξαιρούνται δυνάμει του άρθρου 28 παράγραφος 1 στοιχείο η) σημείο iii) του εν λόγω κανονισμού.
               
            
                  (3)
               
               
                  Η έννοια των προνομιακών διανομών θα πρέπει να βασίζεται σε χαρακτηριστικά των μέσων που να αντικατοπτρίζουν τις απαιτήσεις του άρθρου 28 παράγραφος 1 στοιχείο η) σημείο i) του κανονισμού (ΕΕ) αριθ. 575/2013, σύμφωνα με το οποίο δεν θα πρέπει να υφίσταται προνομιακή μεταχείριση στη διανομή σε σχέση με τη σειρά των διανομών ή άλλων προνομιακών δικαιωμάτων, μεταξύ άλλων και για τις προνομιακές διανομές των μέσων κεφαλαίου κοινών μετοχών της κατηγορίας 1 σε σχέση με άλλα μέσα κεφαλαίου κοινών μετοχών της κατηγορίας 1. Δεδομένου ότι το άρθρο 28 παράγραφος 1 στοιχείο η) σημείο i) του κανονισμού (ΕΕ) αριθ. 575/2013 προβαίνει σε διάκριση μεταξύ των προνομιακών δικαιωμάτων για την καταβολή των διανομών και των προνομίων σε σχέση με τη σειρά καταβολής των διανομών, οι κανόνες για τις προνομιακές διανομές θα πρέπει να καλύπτουν και τις δύο περιπτώσεις.
               
            
                  (4)
               
               
                  Θα πρέπει να ισχύουν διαφορετικοί κανόνες για τα μέσα κεφαλαίου κοινών μετοχών της κατηγορίας 1 των ιδρυμάτων που αναφέρονται στο άρθρο 27 του κανονισμού (ΕΕ) αριθ. 575/2013 («μη μετοχικές εταιρείες»), εφόσον αυτό δικαιολογείται από συγκεκριμένα χαρακτηριστικά των μέσων με δικαίωμα ψήφου και των μέσων χωρίς δικαίωμα ψήφου. Όταν μόνον οι κάτοχοι των μέσων με δικαίωμα ψήφου μπορούν να αναλάβουν τις μετοχές χωρίς δικαίωμα ψήφου, τότε δεν υφίσταται στέρηση των δικαιωμάτων ψήφου των κατόχων μέσων χωρίς δικαίωμα ψήφου. Ως εκ τούτου, η διαφοροποιημένη διανομή επί του μέσου χωρίς δικαίωμα ψήφου των μη μετοχικών εταιρειών δεν βασίζεται στην απουσία δικαιώματος ψήφου, όπως ισχύει για τις ανώνυμες εταιρείες. Επίσης, όταν προβλέπεται ανώτατο όριο για τη διανομή του μέσου με δικαίωμα ψήφου που έχει καθοριστεί βάσει της ισχύουσας εθνικής νομοθεσίας, τα όρια που καθορίζονται για τις ανώνυμες εταιρείες θα πρέπει να αντικαθίστανται από άλλους κανόνες, ώστε να διασφαλίζεται η απουσία προνομιακού δικαιώματος για την καταβολή των διανομών.
               
            
                  (5)
               
               
                  Η διαφορετική μεταχείριση των μη μετοχικών εταιρειών δικαιολογείται μόνον εφόσον τα πρώην ιδρύματα δεν εκδίδουν κεφαλαιακά μέσα με προκαθορισμένη πολλαπλάσια διανομή η οποία καθορίζεται με σύμβαση ή στο καταστατικό του ιδρύματος. Εάν το πράττουν, οι ανησυχίες σχετικά με το προνομιακό δικαίωμα για την καταβολή των διανομών είναι οι ίδιες που ισχύουν και για τις ανώνυμες εταιρείες και θα πρέπει, επομένως, να εφαρμόζεται η ίδια μεταχείριση.
               
            
                  (6)
               
               
                  Αυτό δεν θα πρέπει να εμποδίζει τις μη μετοχικές εταιρείες να εκδίδουν άλλα κεφαλαιακά μέσα με διαφοροποιημένη διανομή, υπό την προϋπόθεση ότι αποδεικνύουν ότι τα μέσα αυτά δεν δημιουργούν προνομιακό δικαίωμα για την καταβολή των διανομών. Η εν λόγω απόδειξη θα πρέπει να βασίζεται στην αξιολόγηση του επιπέδου των διανομών επί των μέσων με δικαίωμα ψήφου και του επιπέδου των διανομών επί του συνόλου των μέσων κεφαλαίου κοινών μετοχών της κατηγορίας 1. Το ίδρυμα θα πρέπει να αποδείξει ότι το επίπεδο των διανομών επί των μέσων με δικαίωμα ψήφου είναι χαμηλό σε σχέση με άλλα κεφαλαιακά μέσα και ότι ο δείκτης διανομής μερισμάτων επί των μέσων κεφαλαίου κοινών μετοχών της κατηγορίας 1 είναι χαμηλός.
               
            
                  (7)
               
               
                  Για να αξιολογούν οι μη μετοχικές εταιρείες αν το επίπεδο του δείκτη διανομής μερισμάτων είναι χαμηλό, θα πρέπει να καθοριστεί δείκτης αναφοράς. Προκειμένου να ληφθεί υπόψη ότι οι δείκτες διανομής μερισμάτων μπορεί να αυξομειώνονται ανάλογα με το ετήσιο αποτέλεσμα, ο εν λόγω δείκτης αναφοράς θα πρέπει να βασίζεται στον μέσο όρο των προηγούμενων πέντε ετών. Λόγω του καινοφανούς χαρακτήρα της θέσπισης του εν λόγω κανόνα και των δυνητικών του επιπτώσεων σε ορισμένα από τα εν λόγω ιδρύματα, θα πρέπει να προβλεφθεί σταδιακή εφαρμογή των κανόνων για τον υπολογισμό του επιπέδου του δείκτη διανομής μερισμάτων, όταν κρίνεται αναγκαίο. Τα όρια για τον δείκτη διανομής μερισμάτων μπορούν να αρχίσουν να εφαρμόζονται σταδιακά κατά τα πρώτα πέντε έτη έως τα τέλη του 2017, ενώ ο κανόνας θα πρέπει να εφαρμοστεί πλήρως από όλα τα ιδρύματα το 2018.
               
            
                  (8)
               
               
                  Ορισμένες μη μετοχικές εταιρείες δεν είναι σε θέση να εκδίδουν μέσα που να είναι τόσο ευέλικτα όσο οι κοινές μετοχές σε περίπτωση ανακεφαλαιοποίησης έκτακτης ανάγκης, όταν τα ιδρύματα υπόκεινται σε μέτρα έγκαιρης παρέμβασης. Σε αυτές τις περιπτώσεις, τα εν λόγω ιδρύματα θα χρειαστεί να εκδίδουν κεφαλαιακά μέσα για τη διευκόλυνση της ανάκαμψης. Ως εκ τούτου, θα πρέπει να επιτρέπεται στα εν λόγω ιδρύματα, όπου τα μέσα χωρίς δικαίωμα ψήφου ανήκουν συνήθως μόνο σε κατόχους μέσων με δικαίωμα ψήφου, να πωλούν, κατ' εξαίρεση, μέσα χωρίς δικαίωμα ψήφου και σε εξωτερικούς επενδυτές. Επιπλέον, τα κεφαλαιακά μέσα που παρέχονται για την ανακεφαλαιοποίηση έκτακτης ανάγκης θα πρέπει να περιλαμβάνουν την προοπτική κατάλληλου επικείμενου πλεονεκτήματος που θα προκύψει μετά τη φάση της ανάκαμψης. Επομένως, θα πρέπει να επιτρέπεται στα εν λόγω ιδρύματα να υπερβαίνουν τα όρια που επιβάλλονται για τον δείκτη διανομής μερισμάτων μετά τη φάση της ανάκαμψης, ώστε να διασφαλίζεται το εν λόγω δυνητικό πλεονέκτημα για τους κατόχους των μέσων κεφαλαίου κοινών μετοχών της κατηγορίας 1 τα οποία παρέχονται για τους σκοπούς της ανακεφαλαιοποίησης έκτακτης ανάγκης.
               
            
                  (9)
               
               
                  Σύμφωνα με το άρθρο 10 του κανονισμού (ΕΕ) αριθ. 575/2013, οι αρμόδιες αρχές μπορούν, σύμφωνα με το εθνικό δίκαιο, εν μέρει ή πλήρως, να απαλλάσσουν από την εφαρμογή των απαιτήσεων που ορίζονται στο δεύτερο έως όγδοο μέρος του εν λόγω κανονισμού πιστωτικά ιδρύματα συνδεδεμένα με κεντρικό οργανισμό. Επιπλέον, σύμφωνα με το ίδιο άρθρο, οι αρμόδιες αρχές μπορούν να απαλλάσσουν από την εφαρμογή του δεύτερου έως όγδοου μέρους του εν λόγω κανονισμού τον κεντρικό οργανισμό σε ατομική βάση, εφόσον τα ιδρύματα που συνδέονται με τον κεντρικό οργανισμό εγγυώνται πλήρως τα στοιχεία του παθητικού ή τις υποχρεώσεις του κεντρικού οργανισμού. Βάσει του εν λόγω άρθρου, οι αρμόδιες αρχές θα πρέπει να είναι σε θέση να αίρουν τις απαιτήσεις δυνάμει του παρόντος κανονισμού για ενδοομιλικά κεφαλαιακά μέσα. Οι αρμόδιες αρχές θα πρέπει επίσης να είναι σε θέση να αξιολογούν τη συμμόρφωση με τις απαιτήσεις που καθορίζονται στον παρόντα κανονισμό, βάσει της ενοποιημένης κατάστασης των ιδρυμάτων που εμπίπτουν στο πεδίο εφαρμογής των εν λόγω απαλλαγών, ιδίως όσον αφορά τον υπολογισμό του δείκτη διανομής μερισμάτων.
               
            
                  (10)
               
               
                  Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή.
               
            
                  (11)
               
               
                  Η Ευρωπαϊκή Αρχή Τραπεζών διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού κόστους/οφέλους και ζήτησε τη γνώμη της ομάδας τραπεζικών συμφεροντούχων, η οποία συστάθηκε βάσει του άρθρου 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (2).
               
            
                  (12)
               
               
                  Ως εκ τούτου, θα πρέπει να τροποποιηθεί αναλόγως ο κατ' εξουσιοδότηση κανονισμός (ΕΕ) αριθ. 241/2014 της Επιτροπής (3),
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο κατ' εξουσιοδότηση κανονισμός (ΕΕ) αριθ. 241/2014 τροποποιείται ως εξής:
      
                  1)
               
               
                  Παρεμβάλλεται το ακόλουθο άρθρο 7α:
                  «Άρθρο 7α
                  Πολλαπλάσιες διανομές που προκαλούν δυσανάλογη επίπτωση στα ίδια κεφάλαια
                  1.   Οι διανομές επί των μέσων κεφαλαίου κοινών μετοχών της κατηγορίας 1, που αναφέρονται στο άρθρο 28 του κανονισμού (ΕΕ) αριθ. 575/2013, θεωρείται ότι δεν προκαλούν δυσανάλογη επίπτωση στο κεφάλαιο, εφόσον πληρούνται όλες οι ακόλουθες προϋποθέσεις:
                  
                              α)
                           
                           
                              το πολλαπλάσιο μέρισμα είναι πολλαπλάσιο της διανομής που καταβάλλεται για τα μέσα με δικαίωμα ψήφου και όχι προκαθορισμένο συγκεκριμένο ποσό·
                           
                        
                              β)
                           
                           
                              το πολλαπλάσιο μέρισμα καθορίζεται με σύμβαση ή βάσει του καταστατικού του ιδρύματος·
                           
                        
                              γ)
                           
                           
                              το πολλαπλάσιο μέρισμα είναι μη αναθεωρήσιμο·
                           
                        
                              δ)
                           
                           
                              το ίδιο πολλαπλάσιο μέρισμα ισχύει για όλα τα μέσα με πολλαπλάσιο μέρισμα·
                           
                        
                              ε)
                           
                           
                              το ποσό της διανομής επί ενός μέσου με πολλαπλάσιο μέρισμα δεν αντιπροσωπεύει περισσότερο από το 125 % του ποσού της διανομής επί ενός μέσου κεφαλαίου κοινών μετοχών της κατηγορίας 1 με δικαίωμα ψήφου.
                              Αυτό εκφράζεται με τον τύπο:
                              όπου:
                              
                                           
                                       
                                       
                                          το k αντιπροσωπεύει το ποσό της διανομής επί ενός μέσου χωρίς πολλαπλάσιο μέρισμα·
                                       
                                    
                                           
                                       
                                       
                                          το l αντιπροσωπεύει το ποσό της διανομής επί ενός μέσου με πολλαπλάσιο μέρισμα·
                                       
                                    
                        
                              στ)
                           
                           
                              το συνολικό ποσό των διανομών το οποίο καταβάλλεται επί όλων των μέσων κεφαλαίου κοινών μετοχών της κατηγορίας 1 κατά τη διάρκεια ενός έτους δεν υπερβαίνει το 105 % του ποσού που θα είχε καταβληθεί, εάν τα μέσα με λιγότερα δικαιώματα ψήφου ή χωρίς δικαιώματα ψήφου λάμβαναν τις ίδιες διανομές με τα μέσα με δικαίωμα ψήφου.
                              Αυτό εκφράζεται με τον τύπο:
                              όπου:
                              
                                           
                                       
                                       
                                          το k αντιπροσωπεύει το ποσό της διανομής επί ενός μέσου χωρίς πολλαπλάσιο μέρισμα·
                                       
                                    
                                           
                                       
                                       
                                          το l αντιπροσωπεύει το ποσό της διανομής επί ενός μέσου με πολλαπλάσιο μέρισμα·
                                       
                                    
                                           
                                       
                                       
                                          το X αντιπροσωπεύει τον αριθμό των μέσων με δικαίωμα ψήφου·
                                       
                                    
                                           
                                       
                                       
                                          το Y αντιπροσωπεύει τον αριθμό των μέσων χωρίς δικαίωμα ψήφου.
                                       
                                    Ο τύπος εφαρμόζεται σε ετήσια βάση.
                           
                        2.   Όταν δεν πληρούται η προϋπόθεση της παραγράφου 1 στοιχείο στ), μόνο το ποσό των μέσων με πολλαπλάσιο μέρισμα το οποίο υπερβαίνει το όριο που καθορίζεται εκεί θεωρείται ότι προκαλεί δυσανάλογη επίπτωση στο κεφάλαιο.
                  3.   Εάν δεν πληρούται κάποια από τις προϋποθέσεις της παραγράφου 1 στοιχεία α) έως ε), όλα τα ανεξόφλητα μέσα με πολλαπλάσιο μέρισμα θεωρείται ότι προκαλούν δυσανάλογη επίπτωση στο κεφάλαιο.».
            
                  2)
               
               
                  Παρεμβάλλεται το ακόλουθο άρθρο 7β:
                  «Άρθρο 7β:
                  Προνομιακές διανομές σχετικά με προνομιακά δικαιώματα για την καταβολή διανομών
                  1.   Για τα μέσα κεφαλαίου κοινών μετοχών της κατηγορίας 1 που αναφέρονται στο άρθρο 28 του κανονισμού (ΕΕ) αριθ. 575/2013, η διανομή επί ενός μέσου κεφαλαίου κοινών μετοχών της κατηγορίας 1 θεωρείται προνομιακή σε σχέση με άλλα μέσα κεφαλαίου κοινών μετοχών της κατηγορίας 1, εφόσον υφίστανται διαφοροποιημένα επίπεδα διανομών, εκτός εάν πληρούνται οι προϋποθέσεις του άρθρου 7α του παρόντος κανονισμού.
                  2.   Για μέσα κεφαλαίου κοινών μετοχών της κατηγορίας 1 με λιγότερα δικαιώματα ψήφου ή χωρίς δικαιώματα ψήφου τα οποία εκδίδονται από ιδρύματα που αναφέρονται στο άρθρο 27 του κανονισμού (ΕΕ) αριθ. 575/2013, όταν η διανομή είναι πολλαπλάσιο της διανομής επί των μέσων με δικαίωμα ψήφου και η εν λόγω πολλαπλάσια διανομή καθορίζεται με σύμβαση ή στο καταστατικό, οι διανομές δεν θεωρούνται προνομιακές, εφόσον πληρούνται όλες οι ακόλουθες προϋποθέσεις:
                  
                              α)
                           
                           
                              το πολλαπλάσιο μέρισμα είναι πολλαπλάσιο της διανομής που καταβάλλεται για τα μέσα με δικαίωμα ψήφου και όχι προκαθορισμένο συγκεκριμένο ποσό·
                           
                        
                              β)
                           
                           
                              το πολλαπλάσιο μέρισμα καθορίζεται με σύμβαση ή βάσει του καταστατικού του ιδρύματος·
                           
                        
                              γ)
                           
                           
                              το πολλαπλάσιο μέρισμα είναι μη αναθεωρήσιμο·
                           
                        
                              δ)
                           
                           
                              το ίδιο πολλαπλάσιο μέρισμα ισχύει για όλα τα μέσα με πολλαπλάσιο μέρισμα·
                           
                        
                              ε)
                           
                           
                              το ποσό της διανομής επί ενός μέσου με πολλαπλάσιο μέρισμα δεν αντιπροσωπεύει περισσότερο από το 125 % του ποσού της διανομής επί ενός μέσου κεφαλαίου κοινών μετοχών της κατηγορίας 1 με δικαίωμα ψήφου.
                              Αυτό εκφράζεται με τον τύπο:
                              όπου:
                              
                                           
                                       
                                       
                                          το k αντιπροσωπεύει το ποσό της διανομής επί ενός μέσου χωρίς πολλαπλάσιο μέρισμα·
                                       
                                    
                                           
                                       
                                       
                                          το l αντιπροσωπεύει το ποσό της διανομής επί ενός μέσου με πολλαπλάσιο μέρισμα·
                                       
                                    
                        
                              στ)
                           
                           
                              το συνολικό ποσό των διανομών το οποίο καταβάλλεται επί όλων των μέσων κεφαλαίου κοινών μετοχών της κατηγορίας 1 κατά τη διάρκεια ενός έτους δεν υπερβαίνει το 105 % του ποσού που θα είχε καταβληθεί, εάν τα μέσα με λιγότερα δικαιώματα ψήφου ή χωρίς δικαιώματα ψήφου λάμβαναν τις ίδιες διανομές με τα μέσα με δικαίωμα ψήφου.
                              Αυτό εκφράζεται με τον τύπο:
                              όπου:
                              
                                           
                                       
                                       
                                          το k αντιπροσωπεύει το ποσό της διανομής επί ενός μέσου χωρίς πολλαπλάσιο μέρισμα·
                                       
                                    
                                           
                                       
                                       
                                          το l αντιπροσωπεύει το ποσό της διανομής επί ενός μέσου με πολλαπλάσιο μέρισμα·
                                       
                                    
                                           
                                       
                                       
                                          το X αντιπροσωπεύει τον αριθμό των μέσων με δικαίωμα ψήφου·
                                       
                                    
                                           
                                       
                                       
                                          το Y αντιπροσωπεύει τον αριθμό των μέσων χωρίς δικαίωμα ψήφου.
                                       
                                    Ο τύπος εφαρμόζεται σε ετήσια βάση.
                           
                        3.   Όταν δεν πληρούται η προϋπόθεση της παραγράφου 2 στοιχείο στ), μόνο το ποσό των μέσων με πολλαπλάσιο μέρισμα το οποίο υπερβαίνει το όριο που καθορίζεται εκεί δεν είναι αποδεκτό ως κεφάλαιο κοινών μετοχών της κατηγορίας 1.
                  4.   Εάν δεν πληρούται κάποια από τις προϋποθέσεις της παραγράφου 2 στοιχεία α) έως ε), όλα τα ανεξόφλητα μέσα με πολλαπλάσιο μέρισμα δεν είναι αποδεκτά ως κεφάλαιο κοινών μετοχών της κατηγορίας 1.
                  5.   Για τους σκοπούς της παραγράφου 2, όταν οι διανομές των μέσων κεφαλαίου κοινών μετοχών της κατηγορίας 1 εκφράζονται, για τα μέσα με δικαίωμα ψήφου ή για τα μέσα χωρίς δικαίωμα ψήφου, σε σχέση με την τιμή αγοράς κατά την έκδοση του μέσου, οι τύποι προσαρμόζονται ως εξής, για το μέσο ή τα μέσα που εκφράζονται σε σχέση με την τιμή αγοράς κατά την έκδοση:
                  
                              α)
                           
                           
                              το l αντιπροσωπεύει το ποσό της διανομής επί ενός μέσου χωρίς πολλαπλάσιο μέρισμα, διαιρούμενο με την τιμή αγοράς κατά την έκδοση του εν λόγω μέσου·
                           
                        
                              β)
                           
                           
                              το k αντιπροσωπεύει το ποσό της διανομής επί ενός μέσου με πολλαπλάσιο μέρισμα, διαιρούμενο με την τιμή αγοράς κατά την έκδοση του εν λόγω μέσου.
                           
                        6.   Για μέσα κεφαλαίου κοινών μετοχών της κατηγορίας 1 με λιγότερα δικαιώματα ψήφου ή χωρίς δικαιώματα ψήφου τα οποία εκδίδονται από ιδρύματα που αναφέρονται στο άρθρο 27 του κανονισμού (ΕΕ) αριθ. 575/2013, όταν η διανομή δεν είναι πολλαπλάσιο της διανομής επί των μέσων με δικαίωμα ψήφου, οι διανομές δεν θεωρούνται προνομιακές, εφόσον πληρούνται μία από τις προϋποθέσεις της παραγράφου 7 και αμφότερες οι προϋποθέσεις της παραγράφου 8.
                  7.   Για τους σκοπούς της παραγράφου 6, εφαρμόζεται είτε η προϋπόθεση α) είτε η προϋπόθεση β), ως ακολούθως:
                  
                              α)
                           
                           
                              πληρούνται αμφότερα τα ακόλουθα σημεία i) και ii):
                              
                                          i)
                                       
                                       
                                          το μέσο με λιγότερα δικαιώματα ψήφου ή χωρίς δικαιώματα ψήφου μπορεί να αναληφθεί και να κατέχεται μόνο από τους κατόχους μέσων με δικαίωμα ψήφου·
                                       
                                    
                                          ii)
                                       
                                       
                                          ο αριθμός των δικαιωμάτων ψήφου κάθε μεμονωμένου κατόχου είναι περιορισμένος·
                                       
                                    
                        
                              β)
                           
                           
                              οι διανομές επί των μέσων με δικαίωμα ψήφου, που εκδίδονται από τα ιδρύματα, υπόκεινται σε ανώτατο όριο που καθορίζεται βάσει της ισχύουσας εθνικής νομοθεσίας.
                           
                        8.   Για τους σκοπούς της παραγράφου 6, εφαρμόζονται αμφότερες οι ακόλουθες προϋποθέσεις:
                  
                              α)
                           
                           
                              το ίδρυμα αποδεικνύει ότι ο μέσος όρος των διανομών επί των μέσων με δικαίωμα ψήφου, κατά τη διάρκεια των προηγούμενων πέντε ετών, είναι χαμηλός σε σχέση με άλλα συγκρίσιμα μέσα·
                           
                        
                              β)
                           
                           
                              το ίδρυμα αποδεικνύει ότι ο δείκτης διανομής μερισμάτων είναι χαμηλός, εφόσον ο δείκτης διανομής μερισμάτων υπολογίζεται σύμφωνα με το άρθρο 7γ. Χαμηλός θεωρείται ο δείκτης διανομής μερισμάτων κάτω του 30 %.
                           
                        9.   Για τους σκοπούς της παραγράφου 7 στοιχείο α), τα δικαιώματα ψήφου κάθε μεμονωμένου κατόχου θεωρούνται περιορισμένα στις ακόλουθες περιπτώσεις:
                  
                              α)
                           
                           
                              όταν κάθε κάτοχος λαμβάνει μόνο ένα δικαίωμα ψήφου, ανεξάρτητα από τον αριθμό των μέσων με δικαίωμα ψήφου για κάθε κάτοχο·
                           
                        
                              β)
                           
                           
                              όταν ο αριθμός των δικαιωμάτων ψήφου υπόκειται σε ανώτατο όριο, ανεξάρτητα από τον αριθμό των μέσων με δικαίωμα ψήφου που κατέχει κάθε κάτοχος·
                           
                        
                              γ)
                           
                           
                              όταν ο αριθμός των μέσων με δικαίωμα ψήφου που μπορεί να κατέχει κάθε κάτοχος περιορίζεται βάσει του καταστατικού του ιδρύματος ή βάσει της ισχύουσας εθνικής νομοθεσίας.
                           
                        10.   Για τους σκοπούς του παρόντος άρθρου, η περίοδος ενός έτους θεωρείται ότι λήγει κατά την ημερομηνία των τελευταίων οικονομικών καταστάσεων του ιδρύματος.
                  11.   Τα ιδρύματα αξιολογούν τη συμμόρφωση με τις προϋποθέσεις που αναφέρονται στις παραγράφους 7 και 8 και ενημερώνουν την αρμόδια αρχή σχετικά με το αποτέλεσμα της αξιολόγησής τους, τουλάχιστον στις ακόλουθες περιπτώσεις:
                  
                              α)
                           
                           
                              κάθε φορά που λαμβάνεται απόφαση σχετικά με το ποσό των διανομών επί των μέσων κεφαλαίου κοινών μετοχών της κατηγορίας 1·
                           
                        
                              β)
                           
                           
                              κάθε φορά που εκδίδεται νέα κατηγορία μέσων κεφαλαίου κοινών μετοχών της κατηγορίας 1 με λιγότερα δικαιώματα ψήφου ή χωρίς δικαιώματα ψήφου.
                           
                        12.   Όταν δεν πληρούται η προϋπόθεση της παραγράφου 8 στοιχείο β), μόνο το ποσό των μέσων χωρίς δικαίωμα ψήφου, για το οποίο οι διανομές υπερβαίνουν το όριο που καθορίζεται εκεί, θεωρείται ότι συνεπάγεται προνομιακές διανομές.
                  13.   Όταν δεν πληρούται η προϋπόθεση της παραγράφου 8 στοιχείο α), οι διανομές επί όλων των ανεξόφλητων μέσων χωρίς δικαίωμα ψήφου θεωρούνται προνομιακές, εκτός εάν πληρούν τις προϋποθέσεις της παραγράφου 2.
                  14.   Όταν δεν πληρούται καμία από τις προϋποθέσεις της παραγράφου 7, οι διανομές επί όλων των ανεξόφλητων μέσων χωρίς δικαίωμα ψήφου θεωρούνται προνομιακές, εκτός εάν πληρούν τις προϋποθέσεις της παραγράφου 2.
                  15.   Η απαίτηση που αναφέρεται στην παράγραφο 7 στοιχείο α) σημείο i) ή η απαίτηση που αναφέρεται στην παράγραφο 8 στοιχείο β) ή και οι δύο απαιτήσεις μπορούν να αρθούν, ανάλογα με την περίπτωση, εφόσον πληρούνται αμφότερες οι ακόλουθες προϋποθέσεις:
                  
                              α)
                           
                           
                              το ίδρυμα παραβιάζει ή, λόγω, μεταξύ άλλων, ταχέως επιδεινούμενης χρηματοπιστωτικής κατάστασης, είναι πιθανό στο εγγύς μέλλον να παραβιάσει τις απαιτήσεις του κανονισμού (ΕΕ) αριθ. 575/2013·
                           
                        
                              β)
                           
                           
                              η αρμόδια αρχή απαιτεί από το ίδρυμα να αυξήσει επειγόντως το κεφάλαιο κοινών μετοχών της κατηγορίας 1 σε συγκεκριμένο χρονικό διάστημα και εκτιμά ότι το ίδρυμα δεν είναι σε θέση να επανορθώσει ή να αποτρέψει την παράβαση που αναφέρεται στο στοιχείο α) εντός της καθορισμένης προθεσμίας, χωρίς να γίνει χρήση της άρσης που αναφέρεται στην παρούσα παράγραφο.»
                           
                        .
            
                  3)
               
               
                  Παρεμβάλλεται το ακόλουθο άρθρο 7γ:
                  «Άρθρο 7γ:
                  Υπολογισμός του δείκτη διανομής μερισμάτων για τους σκοπούς του άρθρου 7β παράγραφος 8 στοιχείο β)
                  1.   Για τους σκοπούς του άρθρου 7β παράγραφος 8 στοιχείο β), τα ιδρύματα επιλέγουν τον τρόπο που περιγράφεται είτε στο στοιχείο α) είτε στο στοιχείο β) για τον υπολογισμό του δείκτη διανομής μερισμάτων. Το ίδρυμα ακολουθεί τον τρόπο που επιλέχθηκε κατά τρόπο διαχρονικά σταθερό:
                  
                              α)
                           
                           
                              ως το άθροισμα των διανομών που σχετίζονται με το σύνολο των μέσων κεφαλαίου κοινών μετοχών της κατηγορίας 1 κατά τη διάρκεια των τελευταίων πέντε ετών, διά του αθροίσματος των κερδών που σχετίζονται με τα προηγούμενα πέντε έτη·
                           
                        
                              β)
                           
                           
                              για την περίοδο από την ημερομηνία εφαρμογής του παρόντος κανονισμού έως την 31η Δεκεμβρίου 2017 μόνον:
                              
                                          i)
                                       
                                       
                                          το 2014, ως το άθροισμα των διανομών που σχετίζονται με το σύνολο των μέσων κεφαλαίου κοινών μετοχών της κατηγορίας 1 κατά τη διάρκεια του τελευταίου έτους, διά του αθροίσματος των κερδών που σχετίζονται με το προηγούμενο έτος·
                                       
                                    
                                          ii)
                                       
                                       
                                          το 2015, ως το άθροισμα των διανομών που σχετίζονται με το σύνολο των μέσων κεφαλαίου κοινών μετοχών της κατηγορίας 1 κατά τη διάρκεια των προηγούμενων δύο ετών, διά του αθροίσματος των κερδών που σχετίζονται με τα προηγούμενα δύο έτη·
                                       
                                    
                                          iii)
                                       
                                       
                                          το 2016, ως το άθροισμα των διανομών που σχετίζονται με το σύνολο των μέσων κεφαλαίου κοινών μετοχών της κατηγορίας 1 κατά τη διάρκεια των προηγούμενων τριών ετών, διά του αθροίσματος των κερδών που σχετίζονται με τα προηγούμενα τρία έτη·
                                       
                                    
                                          iv)
                                       
                                       
                                          το 2017, ως το άθροισμα των διανομών που σχετίζονται με το σύνολο των μέσων κεφαλαίου κοινών μετοχών της κατηγορίας 1 κατά τη διάρκεια των προηγούμενων τεσσάρων ετών, διά του αθροίσματος των κερδών που σχετίζονται με τα προηγούμενα τέσσερα έτη.
                                       
                                    
                        2.   Για τους σκοπούς της παραγράφου 1, ως κέρδη νοείται το ποσό που αναφέρεται στο παράρτημα III υπόδειγμα 2 γραμμή 670 του εκτελεστικού κανονισμού (ΕΕ) αριθ. 680/2014 της Επιτροπής (*) ή, κατά περίπτωση, το ποσό που αναφέρεται στο παράρτημα IV υπόδειγμα 2 γραμμή 670 του εν λόγω εκτελεστικού κανονισμού όσον αφορά την υποβολή εποπτικών αναφορών από τα ιδρύματα σύμφωνα με τον κανονισμό (ΕΕ) αριθ. 575/2013.
                  
                     (*)  Εκτελεστικός κανονισμός (ΕΕ) αριθ. 680/2014 της Επιτροπής, της 16ης Απριλίου 2014, για τη θέσπιση εκτελεστικών τεχνικών προτύπων όσον αφορά την υποβολή εποπτικών αναφορών από τα ιδρύματα σύμφωνα με τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (ΕΕ L 191 της 28.6.2014, σ. 1.).»"
						.
            
                  4)
               
               
                  Παρεμβάλλεται το ακόλουθο άρθρο 7δ:
                  «Άρθρο 7δ:
                  Προνομιακές διανομές σε σχέση με τη σειρά καταβολής των διανομών
                  Για τους σκοπούς του άρθρου 28 του κανονισμού (ΕΕ) αριθ. 575/2013, η διανομή επί ενός μέσου κεφαλαίου κοινών μετοχών της κατηγορίας 1 θεωρείται προνομιακή σε σχέση με άλλα μέσα κεφαλαίου κοινών μετοχών της κατηγορίας 1 και όσον αφορά τη σειρά καταβολής των διανομών, εφόσον πληρούται τουλάχιστον μία από τις ακόλουθες προϋποθέσεις:
                  
                              α)
                           
                           
                              οι διανομές αποφασίζονται σε διαφορετικές χρονικές στιγμές·
                           
                        
                              β)
                           
                           
                              οι διανομές καταβάλλονται σε διαφορετικές χρονικές στιγμές·
                           
                        
                              γ)
                           
                           
                              ο εκδότης έχει την υποχρέωση να καταβάλει τις διανομές επί ενός είδους μέσων κεφαλαίου κοινών μετοχών της κατηγορίας 1 πριν από την καταβολή των διανομών επί άλλου είδους μέσων κεφαλαίου κοινών μετοχών της κατηγορίας 1·
                           
                        
                              δ)
                           
                           
                              καταβάλλεται η διανομή επί ορισμένων μέσων κεφαλαίου κοινών μετοχών της κατηγορίας 1 αλλά όχι επί άλλων, εκτός εάν πληρούται η προϋπόθεση του άρθρου 7β παράγραφος 7 στοιχείο α).»
                           
                        .
            Άρθρο 2
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 30 Ιανουαρίου 2015.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 176 της 27.6.2013, σ. 1.
      
         (2)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
      
         (3)  Κατ' εξουσιοδότηση κανονισμός (ΕΕ) αριθ. 241/2014 της Επιτροπής, της 7ης Ιανουαρίου 2014, για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις απαιτήσεις ιδίων κεφαλαίων για ιδρύματα (ΕΕ L 74 της 14.3.2014, σ. 8).